b'\n_START_ARTICLE_\nMaks Pe\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nMaks Pe\xc4\x8dar se je rodil o\xc4\x8detu Bla\xc5\xbeu in materi Mariji, rojeni Ko\xc4\x8dar. Iz\xc5\xa1el je iz \xc5\xa1tevilne dru\xc5\xbeine, ki je morala zlasti med prvo svetovno vojno pogosto ob\xc4\x8dutiti pomanjkanje. Po kon\xc4\x8dani osnovni \xc5\xa1oli je postal mizarski vajenec. Zaposlil se je pri Mizarski zadrugi Vi\xc4\x8d in se vklju\xc4\x8dil v sindikat mizarjev. Kmalu je postal sindikalni voditelj in med drugim pomagal organizirati zmagovito stavko mizarjev, ki se je kon\xc4\x8dala s sklenitvijo kolektivne pogodbe delavcem._NEWLINE_Politi\xc4\x8dno je deloval tudi izven sindikata ter leta 1931 predlagal ustanovitev \xc4\x8drnu\xc5\xa1ke podru\xc5\xbenice dru\xc5\xa1tva Svoboda. Dru\xc5\xa1tvo so prijavili na za\xc4\x8detku leta 1932 in 16. februarja zanj dobili dovoljenje. Postal je predsednik dru\xc5\xa1tva in ga vodil do razpustitve leta 1935. Devet mesecev kasneje so bili biv\xc5\xa1i \xc4\x8dlani Svobode ustanovitelji je\xc5\xbeenske podru\xc5\xbenice dru\xc5\xa1tva Vzajemnost. Deloval je tudi v sokolskem gibanju in v Dru\xc5\xa1tvu kme\xc4\x8dkih fantov in deklet Beri\xc4\x8devo._NEWLINE_Leta 1933 (po nekaterih virih tudi 1932 oz. 1934) je bil sprejet v Komunisti\xc4\x8dno Partijo Jugoslavije in leta 1934 postal \xc4\x8dlan partijske celice \xc4\x8crnu\xc4\x8d in Je\xc5\xbeice. Ker je nasprotoval tedanji oblasti, je imel ve\xc4\x8dkrat opraviti s policijo. Ko je leta 1940 sodeloval v protidraginjskih protestih, so ga skupaj s \xc5\xa1tirimi drugimi \xc4\x8crnu\xc4\x8dani poslali na \xc2\xbboro\xc5\xbene vaje\xc2\xab\xc2\xa0v Ivanjico, t. j. v kazensko tabori\xc5\xa1\xc4\x8de za oblasti neza\xc5\xbeelene. Od tam se je vrnil tik pred napadom sil osi na Jugoslavijo._NEWLINE_Po okupaciji Jugoslavije se je skupaj z drugimi \xc4\x8drnu\xc5\xa1kimi komunisti pripravljal na za\xc4\x8detek oboro\xc5\xbeenega odpora proti okupatorju. 23. junija 1941 so z njim na \xc4\x8delu od\xc5\xa1li od doma, se dan zatem utaborili v hribovju okoli Ra\xc5\xa1ice in ustanovili Ra\xc5\xa1i\xc5\xa1ko partizansko \xc4\x8deto. Maks Pe\xc4\x8dar si je nadel partizansko ime \xc4\x8crne. Nekaj \xc4\x8dasa po tem je spet deloval na terenu, v drugi polovici avgusta pa se vrnil v \xc4\x8deto in postal njen politkomisar. _NEWLINE_Po razbitju \xc4\x8dete konec septembra je spremljal skupino ranjenih in bolnih proti domu. 29. septembra so se utaborili v vasi Selo pri Vodicah, kjer jih je pono\xc4\x8di presenetil sovra\xc5\xbenik. Odklonili so, da bi se predali, in se borili do zadnjega. Zadnjo kroglo je Maks Pe\xc4\x8dar prihranil zase._NEWLINE_22. julija 1953 je bil razgla\xc5\xa1en za narodnega heroja. Po njem se imenujeta Pe\xc4\x8darjeva ulica in Osnovna \xc5\xa1ola v \xc4\x8crnu\xc4\x8dah.'